Det bliver en meget varm onsdag i det nordjyske. Det forudser Andreas Nyholm fra TV2 Vejret. - Det bliver hedt, og temperaturen vil 25 grader inden frokost, siger han. Varmest ser det ud til at blive i Aalborg, hvor man vil nå op i nærheden af de 30 grader i løbet af dagen. Dermed kan det reelt blive tale om hedebølge lokalt, hvis varmen fortsætter. Og det er der meget, der tyder på.  En varmebølge er tre dage i træk med over 25 grader i gennemsnit, mens en hedebølge skal over 28 grader. Der er også en ualmindelig varm onsdag aften i vente - hele 22 grader kan nordjyderne forvente sig. Danske sommerdage I Danmark kalder vi det en sommerdag, når temperaturen når op på 25 grader, og det ser ud til at blive tilfældet hver eneste dag i hvert fald en uge frem … og måske længere. Som det ser ud nu, fortsætter tendensen langt ind i næste uge, hvor et højtryk kommer tættere på landet. Den eneste malurt i bægeret er, at der fortsat kan komme byger. Og der kan blive tale om ægte sommerbyger med torden. Det skriver tv2.dk. Når luften er varm og fyldt med energi og samtidig rummer mere fugt end kold luft, kan bygerne blive meget kraftige. Og det er ovenikøbet umuligt at forudse præcis, hvor de rammer. Varmt badevand Ud over de varme dage kan vi også se frem til nogle varme nætter. Her vil der formentlig lokalt være områder, der vil holde sig på eller over de 20 grader, som det kræver for at være en dansk meteorologisk tropenat. Når det er over 20 grader, begynder det at kunne være svært at sove om natten, og luften vil føles lummer i soveværelset. Til gengæld er det også i tropenætterne, hvor grillfester kan fortsætte i shorts og sommerkjoler til langt efter solnedgang, uden at man begynder at fryse, når mørket falder på. De varme nætter vil særligt være ud til vandet, hvor badevandet har en usædvanlig høj temperatur for årstiden.

Referat:
Allerede onsdag morgen viser termometret over 20 grader langt de fleste steder i Nordjylland, og det bliver bare ved med at stige hele dagen.